## Pravilnik o izmjenama Pravilnika o početnoj cijeni poljoprivrednog zemljišta u vlasništvu Republike Hrvatske na natječaju za prodaju i zakup, početnoj visini naknade na natječaju za dugogodišnji zakup i koncesiju za ribnjake

### NN 78/2010 (23.6.2010.), Pravilnik o izmjenama Pravilnika o početnoj cijeni poljoprivrednog zemljišta u vlasništvu Republike Hrvatske na natječaju za prodaju i zakup, početnoj visini naknade na natječaju za dugogodišnji zakup i koncesiju za ribnjake

MINISTARSTVO POLJOPRIVREDE, RIBARSTVA I RURALNOG RAZVOJA

2255

Na temelju članka 39., članka 57. stavka 4. i članka 66. stavka 4. Zakona o poljoprivrednom zemljištu (»Narodne novine«, broj 152/08 i 21/10) ministar poljoprivrede, ribarstva i ruralnog razvoja uz suglasnost ministra nadležnog za financije, donosi

PRAVILNIK

O IZMJENAMA PRAVILNIKA O POČETNOJ CIJENI POLJOPRIVREDNOG ZEMLJIŠTA U VLASNIŠTVU REPUBLIKE HRVATSKE NA NATJEČAJU ZA PRODAJU I ZAKUP, POČETNOJ VISINI NAKNADE NA NATJEČAJU ZA DUGOGODIŠNJI ZAKUP I KONCESIJU ZA RIBNJAKE

Članak 1.

U Pravilniku o početnoj cijeni poljoprivrednog zemljišta u vlasništvu Republike Hrvatske na natječaju za prodaju i zakup, početnoj visini naknade na natječaju za dugogodišnji zakup i koncesiju za ribnjake (»Narodne novine«, br. 40/09) članak 2. mijenja se i glasi:

»Početna cijena na natječaju za prodaju i zakup poljoprivrednog zemljišta i početna visina naknade za dugogodišnji zakup poljoprivrednog zemljišta utvrđuje se prema površini katastarske čestice i jediničnoj cijeni odnosno jediničnoj visini naknade navedenoj u tablicama koje se nalaze u prilogu ovog Pravilnika i čine njegov sastavni dio.

Jedinične cijene i jedinične naknade prikazane su po županijama, katastarskim općinama i katastarskim kulturama zemljišta.

Početna cijena na natječaju za prodaju i zakup poljoprivrednog zemljišta i početna visina naknade za dugogodišnji zakup poljoprivrednog zemljišta izračunava se na temelju formule:

PC = JC × p

gdje je:

PC – početna cijena odnosno početna visina naknade u kunama

JC – jedinična cijena odnosno jedinična visina naknade u kunama

p – površina u ha

Katastarske kulture zemljišta za utvrđivanje početne cijene i naknade iz stavka 1. ovoga članka su:

– oranice, vrtovi, voćnjaci, vinogradi i maslinici,

– livade,

– pašnjaci,

– trstici, močvare i neplodno«.

Članak 2.

Članak 3. mijenja se i glasi:

»Početna cijena na natječaju za prodaju i zakup poljoprivrednog zemljišta i početna visina naknade za dugogodišnji zakup poljoprivrednog zemljišta iz članka 2. ovoga Pravilnika, uvećava se odnosno umanjuje u sljedećim slučajevima:

– ako se čestice nalaze u okrupnjenim površinama koje su u funkciji proizvodnje (komasirano i arondirano zemljište i sl.) uvećava se za 10%,

– ako je poljoprivredno zemljište meliorirano uvećava se za 10%,

– ako jedinica lokalne samouprave utvrdi da je predmetno poljoprivredno zemljište od posebnog interesa (npr. blizina građevinskog područja) uvećava se za 10%,

– ako se radi o osobito vrijednom obradivom (P1) poljoprivrednom zemljištu uvećava se za 20%,

– ako se radi o vrijednom obradivom (P2) poljoprivrednom zemljištu uvećava se za 15%,

– ako se radi o neobrađenom poljoprivrednom zemljištu obraslom višegodišnjim raslinjem umanjuje se za 50%.

Iznimno od odredbe stavka 1. alineje 6. ovoga članka, povjerenstvo iz članka 4. ovoga Pravilnika može procjenom utvrditi i manji postotak umanjenja početne cijene od 50%«.

Članak 3.

Članak 4. mijenja se i glasi:

»Početna cijena na natječaju za prodaju i zakup poljoprivrednog zemljišta i početna visina naknade za dugogodišnji zakup poljoprivrednog zemljišta iz članka 3. ovoga Pravilnika utvrđuje se prema nalazu povjerenstva sastavljenog od tri člana pravne, geodetske i agronomske struke imenovanog od strane upravnog tijela općine, grada, odnosno Grada Zagreba nadležnog za poljoprivredu«.

Članak 4.

U članku 5. riječ: »početna« zamjenjuje riječ: »jedinična«.

Članak 5.

Članak 6. mijenja se i glasi:

»Ako pojedine katastarske općine nisu navedene u tablici iz članka 2. ovoga Pravilnika, jedinična cijena na natječaju za prodaju i zakup poljoprivrednog zemljišta i jedinična visina naknade za dugogodišnji zakup poljoprivrednog zemljišta utvrđuje se prema cijenama i naknadama za susjednu katastarsku općinu koja ima najvišu jediničnu cijenu i jediničnu visinu naknade«.

Članak 6.

U tablici za utvrđivanje početne cijene i naknade za poljoprivredno zemljište u vlasništvu Republike Hrvatske za Bjelovarsko-bilogorsku županiju, Ispostava Čazma od k.o. Blatnica do k.o. Šušnjara za kulturu oranice, vrtovi, voćnjaci, vinogradi i maslinici u koloni zakup dugogodišnji zakup (kn/ha) iznos »201« zamjenjuje se iznosom »605«.

Članak 7.

Ovaj Pravilnik stupa na snagu danom objave u »Narodnim novinama«.

Klasa: 011-02/09-01/330
Urbroj: 525-09-1-0372/10-9
Zagreb, 17. prosinca 2009.

Ministar
Petar Čobanković, v. r.

Pravilnik, NN 78/2010-2255